ФIыуэ тлъагъу Налшык
Хабзэу зэрагъэувам тету, Налшык и махуэр ягъэлъапIэ республикэм и Къэралыгъуэм и махуэм техуэу. Къэбэрдей-Балъкъэрым зэрызиузэщIым хуэдэ дыдэу, блэкIа илъэсхэм зыужьыныгъэшхуэ игъуэтащ псоми фIыуэ тлъагъу ди къалэ нэхъыщхьэми. ЖыпIэну ирикъунщ ар мы зэманым Урысейм и мызакъуэу, нэгъуэщI къэралхэми къызэрацIыхуар. Налшык УФ-м и къалэ нэхъ дахэ дыдэхэм ящыщщ. Абы щыхьэт техъуэ хъыбархэр куэдрэ къытIэрохьэ. Псалъэм и хьэтыркIэ, нэгъабэ Интернет-упщIэм ирата жэуапхэм япкъ иткIэ ар хагъэхьащ Урысей Федерацэм и къалэ нэхъ дахащэу пщIым. ЖытIэнщи, абы и лъэныкъуэкIэ ди гъунэгъухэр къыдэхъуапсэ хъунущ.
Ар псори дызыгъэгуфIэ Iуэхущ. Иджы ди къалэм и тхыдэм кIэщIу дыкъытеувыIэнщ. Къалэр 1817 гъэм Урысей быдапIэу къэунэхуащ, Урысеймрэ Куржымрэ Гумкъалэ (Георгиевск) зэгурыIуэныгъэ цIэрыIуэр щызэращIылIа иужь. «Нал щыч»-кIэ зэджэ мы щIыпIэм мыхьэнэ ин иIэт Кавказ линием и лъэныкъуитIми уи нэIэ ятебгъэтынымкIэ. ИужькIэ «слобода» хъуа жылэ цIыкIум щIэх зиужьакъым. Хэбгъэзыхьмэ, блэкIа лIэщIыгъуэм и пэщIэдзэм Налшык нэхъыбэ дыдэу дэтар зы къат фIэкIа мыхъу унэ мыинхэрт. Пэжщ, адэ-мыдэкIэ къатитIу зэтет унэ гуэрхэри щыплъагъурт. И уэрамхэр къабзэтэкъым — абы хуиту щызеуэрт унагъуэ псэущхьэхэр — джэдкъаз- хэр, Iэщышхуэри цIыкIури. ЦIыхухэм я псэупIэхэм я нэхъыбэр ятIэ чырбышым къыхэщIыкIат, лъэгухэри ятIэкIэ къиикIат.
КъБР-м Къэралыгъуэ щигъуэта 1921 гъэм къалэм зэхъуэкIыныгъэ ин дыдэхэр щекIуэкIыу щIидзащ. Къызэрагъэпэщащ Кавказ Ищхъэрэм щынэхъ ин лъэщапIэхэр — лъэрыгу заводым, лы комбинатым хуэдэхэр. Ахэр зыужьыныгъэ иным и щIэдзапIэт.
ЛIэщIыгъуэ блэкIам и 50 гъэхэм Налшык игъуэту хуежьащ иджырей теплъэр. Абы щаукъуэдиящ ноби кIуэ пэтми нэхъ дахэ хъу уэрам занщIэр — Лениным и цIэр зезыхьэ проспектыр. Ди щыхьэрым къыщызэIуахащ СССР-м щыцIэрыIуэ IуэхущIапIэхэр — «СКЭП», «Телемеханика», «Гидрометаллург», вольт лъагэ, проводник ныкъуэ Iэмэпсымэхэр къыщIэзы-гъэкI заводышхуэхэр, «Искож» комбинатыр, дэрбзэр фабрикэр, стадион, санаторэ зыбжанэ, Кавказ Ищхъэрэм щыяпэ телецентрыр. Псори къытхуебжэкIынукъым.
ЗэрыгурыIуэгъуэщи, зэблэкIыгъуэ лъэхъэнэр адрей псоми хуэдэу къытехьэлъащ Налшык къалэми. Ауэ абы щыпсэухэр мэгугъэ ди республикэм и къалащхьэм дяпэкIи зыужьыну, нэхъри ефIэкIуэну.
Махъшокъуэ
Мухьэмэд.
